El mes d'octubre d'enguany es va presentar a l'Hospitalet de Llobregat un prototip de vehicle elèctric d'ús compartit, que és resultat d'un projecte europeu que implica sis països.
Aquest és el nom de la iniciativa internacional que ha desenvolupat un vehicle elèctric i compartit, la finalitat del qual és complementar la xarxa de transport públic.
En el projecte hi participa l'Hospitalet de Llobregat com a únic representant de casa nostra i única administració municipal consorciada.
La resta de socis d'ESPRIT són ens públics, empreses privades i institucions acadèmiques del Regne Unit (per exemple, University of Aberdeen), Itàlia (Consiglio Nazionale delle Ricerche), França (Commissariat à l'Énergie Atomique et aux Énergies Alternatives – CEA), Alemanya (TEAM RED Deutschland GmbH, consultoria) i Luxemburg (Luxcontrol SA, especialitzada en control de riscos).
El projecte té un pressupost de vuit milions d'euros i està finançat per la Unió Europea dins el Programa Horizon 2020.
La característica més notable d'ESPRIT rau en el fet que els seus vehicles es poden anar acoblant entre ells en una mena de tren de carretera, fins a un màxim de vuit unitats, a remolc sempre de la capdavantera.
Segons els responsables del projecte, d'aquesta manera es pot assegurar una redistribució eficient de les flotes, cosa que redunda en una disminució del cost del sistema en comparació amb altres esquemes de vehicles compartits.
L'objectiu principal d'ESPRIT és enllaçar la xarxa de transport públic amb les zones que en tenen poca cobertura o gens, de manera que es faciliti l'elecció del mode de transport més adient, per exemple posant a l'abast de l'usuari una parada d'autobús o una estació de tren, i es puguin evitar desplaçaments en vehicle particular o en taxi.
En el cas concret de l'Hospitalet de Llobregat, ESPRIT connectaria zones periurbanes o industrials amb les parades d'autobús i les estacions de metro, FGC i RENFE.
Altres objectius d'ESPRIT són la reducció de la incertesa associada als desplaçaments porta a porta, a causa de la dificultat per trobar aparcament; la combinació d'activitats, per exemple, anar a comprar tot tornant de la feina, amb els vehicles ESPRIT portant les bosses; o la facilitació en la presa de decisions en el llarg termini, com ara l'elecció de lloc de treball o d'escola gràcies a aquesta nova opció de transport, o el desistiment de comprar un vehicle particular.
Primeres maquetes dels vehicles ESPRIT, a la European Mobility Exhibition de París, juny de 2016
Els vehicles del tren de carretera ESPRIT són elèctrics i s'han dissenyat específicament per a l'ús que hem assenyalat.
Es tracta d'unitats pertanyents a la categoria L, i s'ha parat especial atenció al sistema d'acoblament, a fi que el procés es pugui dur a terme de manera ràpida i senzilla.
De fet, el consorci assegura que la redistribució dels vuit vehicles del tren ESPRIT la pot realitzar en qualsevol moment una persona sola, de manera que en tot moment sigui possible assegurar una disponibilitat propera al 90% en totes les estacions del sistema, en la modalitat de transport d'última milla i en el mode compartit de només anada: aquesta taxa, si més no, és la que resulta de les simulacions realitzades durant el desenvolupament del projecte, els socis del qual assenyalen que molts dels sistemes actuals de funcionament similar (els de bicicleta compartida, per exemple) només ofereixen disponibilitats del 50%, amb la meitat de les estacions buides en diversos moments del dia.
A més de la construcció dels vehicles i de les corresponents demostracions, altres tasques dutes a terme en el marc d'ESPRIT han estat la formulació de recomanacions per a la regulació normativa i l'establiment d'estàndards que permetin l'ús d'aquesta mena de vehicles en mode de tren de carretera amb un únic operari; i el desenvolupament dels models operatius i d'explotació, amb les eines d'estimació pertinents, per preveure de manera acurada la viabilitat econòmica del desplegament d'aquest nou sistema de transport en diverses configuracions, tant urbanes com suburbanes.
Concretament, s'ha estudiat el model de demanda (i per tant, d'eventuals ingressos): s'hi ha parat especial esment a l'equilibri necessari entre redistribució de la flota i demanda dels vehicles, atès que en un escenari on cada cop existeixen més modes alternatius de transport, és important el calibratge correcte de factors com ara el temps de viatge, els desplaçaments a peu necessaris, els temps d'espera, el procés de canvi modal, la fiabilitat, la disponibilitat de vehicles, la qualitat del servei i la percepció dels diferents modes de transport disponibles per part del públic potencial.
D'altra banda s'ha desenvolupat un visualitzador de trànsit per fer microsimulacions de la situació de les carreteres i carrers, mostrar-les de manera gràfica i aplicar-les en l'operativa d'ESPRIT en els tres casos d'estudi (l'Hospitalet de Llobregat, Lió i Glasgow).
A més, el projecte ha analitzat les diverses modalitats de redistribució de flotes compartides de vehicles i ha estudiat maneres d'optimitzar-les, prenent en consideració els aspectes de durada d'estacionament, dispersió i longitud dels trajectes, i la possibilitat de confiar la reubicació del vehicle, un cop utilitzat, als usuaris, amb incentius com ara la reducció de la tarifa d'ús.
I finalment, pel que fa a la recàrrega dels vehicles elèctrics ESPRIT, la possibilitat de disposar-los en trens de fins a vuit unitats permet disminuir dràsticament els nombre de punts de càrrega necessaris, amb una única presa de corrent proveint tot un comboi.
Això resulta en una reducció dels costos de desplegament i de manteniment del sistema, i en una menor exigència sobre la xarxa elèctrica.
Els tres vehicles de demostració d'ESPRIT, en mode de tren de carretera, al districte Fira – Gran Via de l'Hospitalet de Llobregat.
El consorci responsable de l'actuació ha dissenyat també un mapa de ruta per al futur desplegament de les flotes ESPRIT, amb fins a tres-cents vehicles per flota, a l'Hospitalet, Lió i Glasgow
Dimensió social de la mobilitat, Intermodalitat, Serveis adaptats a entorns de baixa demanda, Nous vehicles i modes, Mitigació